17 Karabelo ea baruti ho pepesoeng hona e ile ea tšoana le ea Jezebele ha a hlokomela hore Elia o bolaile baprofeta ba Baale. O ile a romela molaetsa ho moprofeta oa Jehova ea tšepahalang, a ikana hore o tla mo bolaea. Ena e ne e se tšoso feela tjee, hobane Jezebele o ne a se a bolaile baprofeta ba Molimo ba bangata. A tšohile, Elia o ile a balehela ka nģ’a boroa-bophirimela, a ea Beerseba. O ile a siea mohlanka oa hae moo ’me a ea pejana, a kenella lefeelleng, a rapella ho shoa. Empa Jehova o ne a sa furalla moprofeta oa hae. Lengeloi le ile la hlaha ho Elia ho mo lokisetsa leeto le lelelele la ho ea Thabeng ea Horebe. Kahoo o ile a amohela lijo tsa leeto la matsatsi a 40 la lik’hilomithara tse fetang 300. Ha a le Horebe, Molimo o ile a bua le eena ka mor’a ho bonahatsa matla a hlollang moeeng o matla, tšisinyehong ea lefatše le mollong. Jehova o ne a se ka har’a liponahatso tsena. E ne e le lipontšo tsa moea oa hae o halalelang, kapa matla a sebetsang. Joale Jehova o ile a bua le moprofeta oa hae. Inahanele kamoo phihlelo ena e ileng ea matlafatsa Elia kateng. (1 Marena 19:1-12) Ho thoe’ng haeba rōna, joaloka Elia, re batla re tšaba ha lira tsa borapeli ba ’nete li re sokela? Phihlelo ea hae e lokela ho re thusa ho hlokomela hore Jehova ha a furalle batho ba hae.—1 Samuele 12:22.